Document ID: 31998D0100

Komisijas Lēmums
(1998. gada 22. janvāris)
par EN 692 standarta "Mehāniskās preses - drošība" norādes publicēšanu saskaņā ar Padomes Direktīvu 89/392/EEK
(dokuments attiecas uz EEZ)
(98/100/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1989. gada 14. jūnija Direktīvu 89/392/EEK par dalībvalstu tiesību aktu tuvināšanu attiecībā uz mašīnām [1], kurā pēdējie grozījumi izdarīti ar Direktīvu 93/68/EEK [2], un jo īpaši 6. panta 1. punktu,
ņemot vērā atzinumu, ko sniegusi komiteja, kura izveidota ar Padomes Direktīvu 83/189/EEK [3], kurā jaunākie grozījumi izdarīti ar Komisijas Lēmumu 96/139/EK [4],
tā kā Direktīvas 89/392/EEK 2. pantā ir noteikts, ka mašīnas drīkst laist tirgū un nodot ekspluatācijā tikai tad, ja tās neapdraud cilvēku veselību vai drošību, atsevišķos gadījumos arī mājdzīvniekus vai īpašumu, ja tās ir pareizi uzstādītas un apkalpotas un lietotas paredzētajos nolūkos;
tā kā tiek pieņemts, ka mašīnas atbilst būtiskām veselības aizsardzības un drošības prasībām, kas minētas Direktīvas 89/392/EEK 3. pantā, ja tās atbilst saskaņotajiem standartiem, kuru norādes publicētas Eiropas Kopienu Oficiālajā Vēstnesī;
tā kā dalībvalstīm jāpublicē norādes uz saviem valsts standartiem, kuros transponēti saskaņotie standarti;
tā kā Francija uzskata, ka standarts EN 692 "Mehāniskās preses - drošība" iepriekš minētās būtiskās prasības apmierina nepilnīgi;
tā kā Komisija pēc Francijas iesniegto ziņu izskatīšanas atzīst, ka minētajā standartā ir trūkumi attiecībā uz presēm ar pilnapgrieziena sajūgu, kas varētu pakļaut lietotājus nopietnām briesmām;
tā kā šķiet, ka būtu jāizskaidro tās standarta daļas, kas attiecas aizsargiem un vadības ietaišu aizsargiem, kā arī tās daļas, kas attiecas uz slēgto darbarīku izmantošanu par aizsardzības līdzekli; tā kā, attiecīgi, līdz ar to Eiropas Standartizācijas komitejai (CEN) būtu jāpiešķir standartizācijas pilnvara, lai pēc iespējas drīzāk grozītu šo standartu;
tā kā laikā līdz minētā standarta grozīšanai tā efektīvas piemērošanas interesēs ir jāņem vērā uzrādītie trūkumi, kas gan neiespaido prešu ar berzes sajūgu, uz kuriem attiecas tas pats standarts, izgatavotājus;
tā kā standarts EN 692 tādēļ būtu jāpublicē kopā ar attiecīgu brīdinājumu,
IR PIEŅĒMUSI ŠO LĒMUMU.
1. pants
Eiropas Standartizācijas komitejas (CEN) 1996. gada 16. martā pieņemtā saskaņotā standarta EN 692 "Mehāniskās preses - drošība" publikācijai Eiropas Kopienu Oficiālajā Vēstnesī saskaņā ar Direktīvas 89/392/EEK 5. panta 2. punktu pievieno šādu brīdinājumu:
"Šī publikācija neattiecas uz:
presēm ar pilnapgrieziena sajūgu, kas minētas standarta EN 692 5.2.3., 5.3.2., 5.4.6. un 5.5.2. punktā, 2., 3., 4. un 5. tabulā un A un B1 pielikumā,
un uz tām neattiecina prezumpciju par atbilstību Direktīvai 89/392/EEK."
2. pants
Ja saskaņā ar Direktīvas 89/392/EEK 5. panta 2. punktu dalībvalstis publicē norādi uz savu attiecīgo valsts standartu, kas transponē saskaņoto standartu EN 692, tās pievieno publikācijai brīdinājumu, kas ir identisks 1. pantā paredzētajam.
3. pants
Šis lēmums ir adresēts dalībvalstīm.
Briselē, 1998. gada 22. janvārī

Labels: 3
7
1